b'\n_START_ARTICLE_\nAle\xc5\xa1 Avbelj\n_START_SECTION_\nZgodnja leta\n_START_PARAGRAPH_\nRodil se je leta 1969 v Ljubljani. V glasbeni \xc5\xa1oli je za\xc4\x8del igrati klarinet, ki ga je igral deset let, v srednji \xc5\xa1oli pa je nato za\xc4\x8del igrati kontrabas. "Ko sem kot otrok poslu\xc5\xa1al plo\xc5\xa1\xc4\x8de sem vedno bolj bil pozoren na base in ritem sekcijo", je o svojem zgodnjem obdobju dejal Avbelj. "Kon\xc4\x8dalo se je tako, da me je na koncu profesor vpra\xc5\xa1al \'Ima\xc5\xa1 doma bas?\', rekel sem \'Nimam\', on pa je rekel \'Ti bo\xc5\xa1 pri meni bas igral\'. Potem sem igral pri njemu v njegovem narodnozabavnem ansamblu, ki ga je imel, hkrati pa sem se za\xc4\x8del spogledovati z basi razli\xc4\x8dnih okolij in \xc5\xbeanrov." V tistem \xc4\x8dasu je veliko poslu\xc5\xa1al takratni Plesni orkester RTV Ljubljana in bas parte s plo\xc5\xa1\xc4\x8d znal na pamet.\n_START_SECTION_\nBig Band\n_START_PARAGRAPH_\nLeta 1994 se je pridru\xc5\xbeil Greentown Jazz Bandu, s katerim je gostoval po vsem svetu. Kmalu pa je za\xc4\x8del honorarno sodelovati z Big Bandom RTV Slovenija. "Poklicali so me za en koncert v Gorici, dobil sem en cel kup not za pre\xc5\xa1tudirat, vaji sta bili dve, nato sem pri\xc5\xa1el, to odigral in to je bilo to," se svojega prvega sodelovanja z Big Bandom spominja Avbelj. "Potem so se ti klici za\xc4\x8deli vrstiti, eno leto sem \xc5\xa1e honorarno igral, preden sem zapustil slu\xc5\xbebo in se leta 1997 zaposlil v Big Bandu." Eden izmed koncertov, ki mu je najbolj ostal v spominu pa je bil koncert, ko je Big Band gostil dirigenta in Priv\xc5\xa1kovega u\xc4\x8ditelja na Berkleeju, Herba Pomeroyja. Na tem koncertu pa je bil Avbelj zelo \xc5\xbeiv\xc4\x8den, ker mu je, eno uro pred koncertom, selektor festivala, Tone Jan\xc5\xa1a dejal, da kvartet Jamesa Morrisona, ki je imel naslednji ve\xc4\x8der koncert, nima basista. V igri je bil \xc5\xa1e en basist iz Avstrije, Morrisonovega agenta pa je zanimala le starost obeh. Morrison se je nato odlo\xc4\x8dil za mlaj\xc5\xa1ega Avblja. Avbelj je posku\xc5\xa1al odkloniti, vendar so ga kasneje prepri\xc4\x8dali, da bo zmogel. Avbelj je o koncertu dejal: "Na koncu se je izkazalo, da le ni bilo tako hudo, \xc4\x8deprav me je bilo tam izredno strah. Ko je bilo konec so potem vsi \'planili\' po meni. Petar Ugrin me je tako objel, da sem se skoraj zadu\xc5\xa1il." _NEWLINE_Kot glasbenik je sodeloval s \xc5\xa1tevilnimi doma\xc4\x8dimi in tujimi jazzovskimi izvajalci kot so Petar Ugrin, Peter Michelich, Renato Chicco, Dominik Krajn\xc4\x8dan, Primo\xc5\xbe Gra\xc5\xa1i\xc4\x8d, Alenka Godec, Eva Hren, New Swing Quartet, James Morrison, Lee Harper, Du\xc5\xa1ko Gojkovi\xc4\x87, Gregory Hutchinson, David Gazarov, Ed Neumeister, Roseanna Vitro, Hector Martignon, Simfoni\xc4\x8dni orkester RTV Slovenija, orkester Mariborske opere in baleta, Policijski pihalni orkester, Orkester Ruske filharmonije, Irena Grafenauer, Herb Pomeroy, Fritz Pauer, Jerry van Roojeen, Walter Proost, Maria Schneider, Mathias Ruegg, Mike Westbrook, Bobby Shew, Michael Abene, Gary Burton, Ed Partyka, Bill Holman, Diane Shuur, Bob Mintzer, John Riley, ... Ukvarja se tudi z aran\xc5\xbeerstvom in je eden najbolj\xc5\xa1ih aran\xc5\xbeerjev pri nas, pi\xc5\xa1e tako za manj\xc5\xa1e zasedbe kot za Revijski orkester RTV Slovenija. Glede na velikost zasedbe, za katero je potreben aran\xc5\xbema, pravi Avbelj takole: "Ve\xc4\x8dji je korpus, ve\xc4\x8d je mo\xc5\xbenosti, nekako je la\xc5\xbeje. Ni nujno da uporabi\xc5\xa1 vse kar je na voljo, ampak, \xc4\x8de je ve\xc4\x8d na voljo, ima\xc5\xa1 ve\xc4\x8d izbire kaj uporabit in kaj ne."'